**ΕΝΩΤΙΚΗ ΑΓΩΝΙΣΤΙΚΗ ΚΙΝΗΣΗ ΠΥΡΟΣΒΕΣΤΩΝ**

**ΝΟΜΟΥ ΛΑΚΩΝΙΑΣ & ΝΗΣΟΥ ΚΥΘΗΡΩΝ**

**Της Ε.Υ.Π.Σ. Ν. ΛΑΚΩΝΙΑΣ Τηλ.6984646554**

Fax**:** 2674022211, web **site:** [www.eakp.gr](http://www.eakp.gr/), e**-mail:** info@eakp.gr & gregkargakos@gmail.com

 **Σπάρτη 18/09/2018**

**ΑΝΑΚΟΙΝΩΣΗ - ΔΕΛΤΙΟ ΤΥΠΟΥ**

Η **Ε**νωτική **Α**γωνιστική **Κ**ίνηση **Π**υροσβεστών με αφορμή τον **τραυματισμό συνάδελφου πυροσβέστη** της Ε.Μ.Α.Κ. κατά την προσπάθεια αναζήτησης κτηνοτρόφου στην περιοχή του Ταϋγέτου και τον τρόπο που επιχειρήθηκε η μεταφορά του, έχει να δηλώσει τα εξής:

* Το περιστατικό αυτό, καθώς και μία σειρά άλλα που προκύπτουν συνεχώς, τόσο στην περιοχή του Νομού Λακωνίας όσο και πανελλαδικά και σχετίζονται με προσπάθειες διάσωσης κυρίως τραυματισμένων ατόμων, καταδεικνύουν τις μεγάλες ελλείψεις που υπάρχουν σε κατάλληλο εξοπλισμό, σε εξειδικευμένη εκπαίδευση διάσωσης και έρευνας για την πλειοψηφία των Π.Υ. της χώρας, εκτός των Ε.Μ.Α.Κ., καθώς και την απουσία του κατάλληλου συντονισμού των ενεργειών.
* Η επί **πέντε ώρες** επίπονη προσπάθεια των πυροσβεστών της Π.Υ. Σπάρτης σε συνεργασία με τον Ε.Ο.Δ. Σπάρτης, αλλά και η ταλαιπωρία του τραυματισμένου πυροσβέστη, θα μπορούσε να είχαν αποφευχθεί, αν είχε κληθεί για την μεταφορά του ελικόπτερο τύπου **SUPER PUMA** ως το πλέον καταλληλότερο πτητικό μέσο προσέγγισης σε δύσβατες περιοχές και όχι το **AGUSTA ΒELL**, καθώς και ομάδα διάσωσης της **Ε.Μ.Α.Κ.** και όχι ομάδα του πεζοπόρου τμήματος της περιφέρειας Πελοποννήσου που δεν έχει την απαιτούμενη, για τέτοιου είδους διασώσεις, εκπαίδευση.

Είναι γεγονός ότι η **σημαντική υποχρηματοδότηση** του Πυροσβεστικού Σώματος και η **ολοσχερής απασχόληση του προσωπικού κυρίως με τον τομέα της δασοπυρόσβεσης**, έχει αναγάγει την εξειδικευμένη εκπαίδευση στο Π.Σ. για διασώσεις αυτού του είδους σε **είδος πολυτελείας**.

Έτσι μπορεί να χαρακτηρίσει κανείς την κατάσταση που έχει διαμορφωθεί εδώ και χρόνια λόγω έλλειψης πιστώσεων, που θα έπρεπε να διατεθούν για την εκπαίδευση του συνόλου του προσωπικού του Π.Σ. στις διασώσεις – αναρριχήσεις, αλλά και για την προμήθεια του απαραίτητου ατομικού διασωστικού – ορειβατικού εξοπλισμού.

Αυτή η **παντελής αδιαφορία** που υπάρχει από πλευράς της πολιτείας εδώ και μία 20ετία, για την απαιτούμενη εκπαίδευση του προσωπικού σε όλο το εύρος των διασώσεων και όχι μόνο, με ευθύνη και σχεδιασμό του Πυροσβεστικού Σώματος, είναι που ωθεί αρκετούς συνάδελφους μας που θέλουν να είναι περισσότερο αποτελεσματικοί προς στους συμπολίτες τους, να απευθύνονται σε ειδικές εταιρίες εκπαίδευσης και πιστοποίησης διασωστικού έργου, καθώς και σε εθελοντικές οργανώσεις και να φροντίζουν με δικά τους έξοδα τόσο για την εκπαίδευση τους όσο και για την προμήθεια ειδικού εξοπλισμού.

Δυστυχώς ακόμη και αυτό το πρόγραμμα εκπαίδευσης διασωστικού χαρακτήρα που ανακοινώθηκε το 2016, παρέμεινε για την πλειοψηφία των Π.Υ. της χώρας στα χαρτιά. Αποτελεί όμως πρόκληση για τον σκληρά φορολογούμενο πολίτη να διαπιστώνει ότι υπολείπονται οι κρατικές δομές πυροπροστασίας σε μέσα, εξοπλισμό και εκπαίδευση από τις διάφορες εθελοντικές ομάδες έρευνας και διάσωσης.

Η **Ε.Α.Κ.Π. απαιτεί:**

* Την **άμεση** **χρηματοδότηση** και τον **σχεδιασμό προγραμμάτων εκπαίδευσης** διασωστικού περιεχομένου, υπό καθεστώς πραγματικών πεδίων εξάσκησης και όχι θεωρητικού τύπου, για το σύνολο του προσωπικού του πυροσβεστικού σώματος.
* Την **άμεση προμήθεια** όλου του **απαραίτητου διασωστικού εξοπλισμού** για το σύνολο των υπηρεσιών του Π.Σ. και του **ειδικού ατομικού εξοπλισμού** για όλους τους πυροσβέστες.

**Για την Ε.Α.Κ.Π. Λακωνίας**

**το μέλος του Δ.Σ. της Ε.Υ.Π.Σ. Λακωνίας**

**Καργάκος Γρηγόρης**